
Text rozhodnutia
Súd: Krajský súd Bratislava Spisová značka: 5Co/160/2013 Identifikačné číslo súdneho spisu: 1512209328 Dátum vydania rozhodnutia: 14. 03. 2013 Meno a priezvisko sudcu, VSÚ: JUDr. Juraj Považan ECLI: ECLI:SK:KSBA:2013:1512209328.1 Uznesenie Krajský súd v Bratislave v právnej veci navrhovateľa: E. J., J. E. J., P. XX, proti odporkyni: S. J., J. E. J., P. XX, o návrhu odporkyne na obnovu konania, na odvolanie odporkyne proti uzneseniu Okresného súdu Bratislava V v Bratislave zo dňa 28. novembra 2012 č.k. 39C 91/2012-28 takto r o z h o d o l : Odvolací súd napadnuté uznesenie súdu prvého stupňa potvrdzuje. o d ô v o d n e n i e : Súd prvého stupňa napadnutým uznesením nepriznal odporkyni oslobodenie od súdnych poplatkov (§ 138 ods. 1 O.s.p.) v konaní o obnovu konania, vedeného pôvodne na súde prvého stupňa pod sp. zn. 11C 218/2008 z dôvodu, že táto nepredložila na výzvu súdu tlačivo pre dokladovanie pomerov účastníka konania, ktorý navrhuje, aby mu bolo priznané oslobodenie od súdnych poplatkov za účelom posúdenia dôvodnosti jeho žiadosti o oslobodenie od súdnych poplatkov. Predmetné tlačivo je síce len určitou pomôckou na zistenie a preukázanie majetkových pomerov žiadateľa o oslobodenie od súdnych poplatkov a nie je jediným podkladom pre rozhodnutie súdu, avšak odporkyňa predložila súdu len potvrdenie Sociálnej poisťovne o výške nemocenských dávok, ktoré jej boli vyplácané v období od 08/2011- 01/2011. Žiadne iné podklady k jej žiadosti o oslobodenie od súdnych poplatkov nepredložila. Súd teda konštatoval, že odporkyňa nepreukázala odôvodnenosť potreby oslobodenia od súdnych poplatkov. Proti tomuto uzneseniu podala včas odvolanie odporkyňa, navrhla jeho zmenu a priznanie oslobodenia od súdnych poplatkov, dôvodnosť ktorého preukazovala priloženým vyplneným tlačivom zo 17. januára 2013 pre dokladovanie pomerov na jej strane. Odvolací súd prejednal vec podľa § 212 ods. 1 O.s.p. bez nariadenia pojednávania podľa § 214 ods. 2 O.s.p., dospel k záveru, že odvolanie odporkyne nie je dôvodné. - 2 - Podľa § 138 ods. 1 O.s.p. na návrh môže súd priznať účastníkovi celkom alebo sčasti oslobodenie od súdnych poplatkov, ak to pomery účastníka odôvodňujú a ak nejde o svojvoľné alebo zrejme bezúspešné uplatňovanie alebo bránenie práva. Ak nerozhodne súd inak, vzťahuje sa oslobodenie na celé konanie a má i spätnú účinnosť; poplatky zaplatené pred rozhodnutím o oslobodení sa však nevracajú. Ako vyplýva z citovaného ustanovenia, aby účastníkovi mohlo byť priznané oslobodenie od súdnych poplatkov, musia byť súčasne splnené obe uvedené podmienky. Prvou podmienkou sú pomery účastníka, spoločensko-ekonomické podmienky, v ktorých účastník žije - jeho majetkové pomery, zárobkové možnosti, počet osôb, ktoré je povinný vyživovať, ako aj úhrada jeho oprávnených potrieb (bývanie, strava, uspokojovanie bežných kultúrnych a iných hmotných potrieb). Druhou podmienkou, ktorú súd pri rozhodovaní o priznaní oslobodenia od súdnych poplatkov berie do úvahy je, či u účastníka nejde o svojvoľné alebo zrejme bezúspešné uplatňovanie alebo bránenie práva. Pre posúdenie dôvodnosti priznania oslobodenia od súdnych poplatkov sú rozhodujúce okrem pomerov účastníka aj výška súdneho poplatku a povaha nároku. Súd musí pri rozhodovaní skúmať pomery účastníka v tom smere, či tieto mu umožňujú platiť náklady súdneho konania bez ohrozenia výživy vlastnej alebo prípadne výživy iných osôb, ktoré je podľa zákona povinný vyživovať a či je tak možné od neho splnenie poplatkovej povinnosti spravodlivo požadovať. Pokiaľ ide o majetkové pomery odporkyne odvolací súd konštatuje, že hoci odvolateľka svoje pomery preukázala dodatočne, nie je jej návrh na priznanie oslobodenia od súdnych poplatkov, vzhľadom na nesplnenie ďalšieho predpokladu ust. § 138 ods. 1 O.s.p. opodstatnený. Podľa § 229 O.s.p. obnova nie je prípustná proti rozsudkom a) ktorými sa vyslovilo, že sa manželstvo rozvádza, že je neplatné alebo že tu nie je; b) ktorých zrušenie alebo zmenu možno dosiahnuť inak. Z vyššie uvedeného dôvodu, keď obnova konania je v danom prípade vylúčená (rozsudkom Okresného súdu Bratislava V zo dňa 7. februára 2011 č.k. 11C 218/2008-73 bolo manželstvo účastníkov rozvedené, ktorý rozsudok bol rozsudkom Krajského súdu v Bratislave zo dňa 1. februára 2012 č.k. 2Co 29/2012-175 potvrdený, oba rozsudky nadobudli právoplatnosť dňom 27. februára 2012), nie je možné posúdiť návrh odporkyne, ktorým sa domáha obnovy konania o rozvode manželstva inak, ako svojvoľné alebo zrejme bezúspešné uplatňovanie alebo bránenie práva, kedy je priznanie oslobodenia od súdnych poplatkov neprípustné. Odvolací súd na základe vyššie uvedeného napadnuté uznesenie súdu prvého stupňa podľa ust. § 219 ods. 1 O.s.p. potvrdil, z hľadiska vecnej správnosti jeho výroku. Poučenie: Proti tomuto uzneseniu nie je prípustné odvolanie.

